Broj: 01-076/24-3909

Podgorica, 28.10.2024. godine

Klub poslanika: Socijaldemokrate Crne Gore

Poslanik, g-din Boris Mugoša

**POSLANIČKO PITANJE**

Koji subjekti na političkoj sceni iniciraju teme koje dodatno produbljuju podjele u društvu? Da li teme poput izmjena Ustava u dijelu jezika i državnih simbola, popisnog prebrojavanja, dvojnog državljanstva, zakona o agentima stranih uticaja i sl. doprinose političkoj i društvenoj stabilnosti, sprovođenju neophodnih strukturnih reformi, poboljšanju standarda građana i ubrzanju našeg puta ka EU?

**ODGOVOR**

Uvaženi poslaniče Mugoša,

Kada bismo analizirali sve što politički subjekti potenciraju u određenom trenutku, a što nije prioritet građana Crna Gore, odnosno društva u cjelini, malo koga bismo izostavili sa crnogorske političke scene. Evo, i ovo vaše poslaničko pitanje ide u prilog toj tezi. Siguran sam da ste u radu 44. Vlade mogli naći mnoštvo tema koje su, uvjeren sam, građanima danas važnije, a tiču se njihovih primanja, cijena, obrazovanja i zdravstva, socijalne politike, puteva, vladavine prava, eventualno predložiti neku konstruktivnu ideju…

Ono na čemu je radila i što je postigla 44. Vlada i parlamentarna većina, za svega godinu dana, upravo je bolji standard građana i ubrzanje evropskog puta, nakon godina stagnacije. Za koji dan svi zaposleni u Crnoj Gori primiće uvećane zarade, povećane su penzije, studentski krediti, stipendije, dobili smo IBAR, očekujemo članstvo u SEPA-u, do kraja godine otvorićemo četiri pregovaračka poglavlja, a na platformi koju pokrećem, “Barometar 26”, treba da zatvorimo ostalih 26 do kraja 2026. To je najbolji odgovor o fokusu našeg rada, o našim prioritetima i ciljevima.

Siguran sam da ste čuli i predsjednicu Evropske komisije Ursulu Fon der Lajen prije par dana u Podgorici – Brisel je impresioniran kvalitetom i brzinom napretka Crne Gore u proteklih godinu dana, ocijenili su da smo uradili odličan posao kada je u pitanju Reformska agenda, koja nam donosi dodatnih preko 380 miliona eura iz EU fondova, i najavili da će izvještaj EK za Crnu Goru ove godine, u odnosu na prošlu, biti veoma pozitivan.

Ali, imamo još mnogo posla i zato ćemo nastaviti da insistiramo na ovim, za Crnu Goru ključnim pitanjima, kako bi što prije standard crnogorskih građana približili evropskom.

Teme koje, kako kažete, dodatno produbljuju podjele u društvu, a na kojima se vladalo 30 godina, želimo da rješavamo rukovodeći se demokratskim principimama, kada se za to obezbijedi široki politički i društveni konsenzus, i u saradnji sa evropskim partnerima. Imajući to u vidu, jasno poručujem – ništa neće biti urađeno suprotno pravnom sistemu države i interesima građana.

Popis stanovništva, domaćinstava i stanova 2023. pokazao je da je Crna Gora građanska država i na temelju tih vrijednosti, siguran sam, možemo rješavati sva pitanja i ići naprijed, ka prosperitetu cjelokupnog društva.

S poštovanjem,

**PREDSJEDNIK**

**mr Milojko Spajić**